राजीव और सोनिया गांधी में भी गुहा को एक नहीं, दुनिया भर की ख़ामियां कोई आज से नज़र नहीं आ रही हैं। वे लिखते रहे हैं कि हिंदू-मुस्लिम ध्रुवीकरण के लिए अगर कोई दोषी है तो राजीव गांधी। सोनिया से उन्हें यह मलाल है कि उन्हें अपनी सास इंदिरा, अपने पति राजीव और अपने बेटे राहुल से इतना मोह क्यों है? गुहा का कहना है कि परिवार के प्रति इस मोह ने कांग्रेस की राजनीति चौपट कर दी है। पूरे देश में विपक्ष-शून्यता देखने वाले गुहा कह रहे हैं कि कांग्रेस विरोध की आवाज़ खोती जा रही है। उनके हिसाब से कांग्रेस गंगा-पट्टी से गायब हो चुकी है, बीमारी के चरम पर है और धीमी मौत मर रही है। नियमगिरि से ले कर भट्टा-पारसौल और दलितों से ले कर किसानों तक के लिए रात-दिन एक कर रहे राहुल गांधी और उत्तर प्रदेश की यात्रा में उनके लिए उमड़ रहे लोग गुहा को किस दूरबीन से दिखाई देंगे, वे ही बताएं!